‘ทิพย’ปั้นเบี้ยปีนี้2.47หมื่นล.
เดินหน้าออกผลิตภัณฑ์ขยายลูกค้ารายย่อยเพิ่มความเร็วบริการจ่ายสินไหมทดแทน
15 มี.ค. 2556

เดินหน้าออกผลิตภัณฑ์ขยายลูกค้ารายย่อยเพิ่มความเร็วบริการจ่ายสินไหมทดแทน
ทิพยประกันภัย ตั้งเป้าปี 2556 เบี้ยรับรวม 2.47 หมื่นล้านบาท เพิ่มขึ้น 15% 
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในปีนี้ตั้งเป้าการเติบโตของเบี้ยประกันภัยรับไว้ไม่ต่ำกว่า 15% จากปี 2555 ที่มีเบี้ยรับรวม 2.15 หมื่นล้านบาท เพิ่มขึ้น 45.11% จากปี 2554 โดยปีนี้จะมุ่งเน้นแผนการขยายตลาดรายย่อยอย่างต่อเนื่องด้วยกลยุทธ์ด้านการพัฒนาผลิตภัณฑ์ใหม่ๆ เพื่อรองรับและสนองความต้องการของลูกค้า 
ทั้งนี้ การเพิ่มขึ้น 15% จากปี 2555 จะเป็นเบี้ยประมาณ 3,228.8 ล้านบาท เบี้ยรับรวมในปี 2556 ที่บริษัท ทิพยประกันภัย จะต้องทำให้ได้อยู่ที่ 2.47 หมื่นล้านบาท
นายสมพร กล่าวว่า ขณะเดียวกันบริษัทได้เพิ่มประสิทธิภาพการบริการจ่ายค่าสินไหมให้รวดเร็วและเป็นธรรม เพื่อรองรับปริมาณลูกค้าที่เพิ่มขึ้นด้วย ทั้งในส่วนของสินไหมรถยนต์และสินไหมทั่วไป และจะยังคงดำเนินกลยุทธ์การขยายฐานลูกค้ารายย่อยด้วยการเพิ่มตัวแทนจำหน่าย เพิ่มช่องทางการตลาด รวมถึงการพัฒนาผลิตภัณฑ์ใหม่ๆ เพื่อให้เข้าถึงกลุ่มลูกค้าเป้าหมายได้มากยิ่งขึ้น ซึ่งเป็นกลยุทธ์ที่ใช้ในปี 2555 ทำให้ผลงานปีที่ผ่านมาเติบโตสูงกว่าเป้าหมายที่วางไว้
“ปี 2555 เราตั้งเป้าหมายเบี้ยประกันภัยรับไว้ที่ 30% หรือคิดเป็นเบี้ยประกันภัยรับรวมทั้งสิ้น 1.8 หมื่นล้านบาท แต่พอถึงสิ้นปีทำได้ 2.15 หมื่นล้านบาท เพิ่มขึ้น 45.11%” นายสมพร กล่าว
นายสมพร กล่าวว่า จากเบี้ยรับรวม 2.15 หมื่นล้านบาท แยกเป็น เบี้ยประกันอัคคีภัย จำนวน 1,788.18 ล้านบาท เบี้ยประกันภัยทางทะเลและขนส่ง 396.73 ล้านบาท เบี้ยประกันภัยรถยนต์ 4,722.67 ล้านบาท เบี้ยประกันภัยอุบัติเหตุส่วนบุคคล 6,297.53 ล้านบาท และเบี้ยประกันภัยเบ็ดเตล็ด 8,317.44 ล้านบาท
ทั้งนี้ จากรายได้เบี้ยประกันภัยรับรวมที่เพิ่มขึ้น ส่งผลให้บริษัทมีกำไรสุทธิรวม 264.63 ล้านบาท กำไรสุทธิต่อหุ้น 0.88 บาท บริษัทมีสินทรัพย์รวม 5.47 หมื่นล้านบาท หนี้สินรวม 5.11 หมื่นล้านบาท และส่วนของผู้ถือหุ้นรวม 3,591.76 ล้านบาท